Kjemperabatt etter Nokas-ranet
Seks og et halvt års fengsel fikk Jusuf Hani for sin deltakelse i Nokas-ranet.
Svenske Jusuf Hani (31) var den eneste av Nokas-ranerne som ikke ble dømt under rettsforhandlingene i 2005 og 2006. I fjor meldte han seg for norsk politi, og har under rettssakene i tingretten og lagmannsretten innrømmet sin deltakelse under ranene.
Nå har Gulating lagmannsrett dømt Hani til seks og et halvt års fengsel, melder Stavanger Aftenblad .
Hani har altså fått godt betalt for å legge kortene på bordet. Mens han kollega Ikmet Kodzadziku fikk 11 års fengsel i Høyesterett, slapp Hani altså med fire og et halvt år lavere fengselsstraff. I tillegg har han også sluppet de knallharde varetektsforholdene som hans kollega ble ilagt.
Hani er den av ranerne som har fått desidert lavest straff. Av alle som er dømt i Nokas-saken har bare Thomas Ingebrigtsen (3 års fengsel) og William Pettersen (5 års fengsel) fått mindre straff. Ingen av disse to ble dømt for å delta på Bankplassen i Stavanger. De hadde mer perifere roller i Nokas-saken, og ble ikke dømt for dødsfølgen slik alle Nokas-ranerne ble.